正月三日宿范氏莊四首  其三
作者：楊萬里
朝代：宋

paragraphs: 酒名忘憂物，未盡酒所長。
醉後忘我身，安得憂可忘。
我飲初不多，不可無一觴。
平生難爲酒，甘醴斷不嘗。
要與水爭色，仍復菊敵香。
氣盎春午花，味凜秋旭霜。
三杯合自然，一滴詣醉鄉。
朅來困行役，名酒安可常。
甘淡俱不擇，芳冽那得將。
酒味何必佳，一醉徑投床。
但令有可飲，不醉亦何妨。